次韻思禹思晦見寄二首  其二
作者：釋德洪
朝代：宋

paragraphs: 多生垢習消磨盡，一念定光空五藴。
尚能弄筆戲題詩，如鐘殷牀有餘韻。
南臺煙靄隔重灘，城廓遙應認刹竿。
湘西六月失三伏，一枕窗風午簟寒。
年來懶復嫌山淺，更欲移庵藏僻遠。
又思喧寂不相妨，卧念當年三語阮。
鏡裏朱顔豈長對，歲月去人寧少待。
是身已作夢幻觀，肯復經營此身外。
議郎材志堪逆鱗，笑談解生寒谷春。
會看爲天作喉舌，願聽高風淮海濱。
要知未必與世合，載之詣世世不答。
譬如瓶中有澠淄，雖與世混終不雜。